Giorgio Armani

Giorgio Armani (Piacenza, Italia, 1934ko uztailaren 11 - Milan, 2025eko irailaren 4) italiar moda-diseinatzailea izan zen. Moda-egileen artean maisutzat jo izan zen, eta bere diseinuetan dotoretasuna, kalitatea eta praktikotasuna bateratu zituen.

 Biografia 
Medikuntza-ikasketak utzi eta argazkiak egiten hasi zen, eta gero, Milango erostetxe handi baten erakusleiho eta erosketen arduradun izan zen. 1961-1971 bitartean Nino Cerruttirentzat lan egin zuen, gizonen jantziak diseinatzen dituen enpresa garrantzitsu batean. Azkenik bere enpresa sortu zuen, eta 1975ean erakutsi zituen lehen aldiz bere diseinuak. Irudia estilizatzen duten jaka informalak eta zabalak ziren Armaniren diseinuaren adierazgarriak.

Haren estiloa gizonezkoentzat pentsatua baldin bazen ere, oso harrera ona izan zuen emakumeen artean ere eta, beraz, emakume-jantziak ere diseinatzen hasi zen. 1980ko hamarkadan atal berri bat sortu zuen bere diseinuak prêt-à-porter (seriean, neurririk hartu gabe) egiteko, merkeago eta jende gehiagok erosteko moduan. Urte horretan bertan Richard Gereren jantziak paratu zituen American Gigolo (1980) filmerako. Horrez gainera, bere ehunak prestatzen hasi zen, eta 1982an bere izena duen perfume-sorta bat atera zuen. Mende amaierako Chanel deitu izan zaio, joskintza tradizionalean kirol-jantzien gaiak txertatu dituelako.

2009an Armanik hurrengo dendak zituen 37 herrialdetan zehar: 60 Giorgio Armani boutique, hamaika Collezioni, 122 Emporio Armani, 94 A/X Armani exchange, hamahiru Armani Junior, eta Giorgio Armani Accessori bat. 2011. urtean, Forbes aldizkariak arrakasta handieneko italiar diseinatzailetzat jo zuen, haren ondasuna 7.000.000.000 dolarretan balioztatuta.

 Erreferentziak 

 Kanpo estekak 

Kategoria:Emilia-Romagnako jendea
Kategoria:Italiako moda diseinatzaileak
Kategoria:Italiako enpresaburuak
Kategoria:Ohorezko Legioko ofizialak
Kategoria:Milanen hildakoak